**KLAIPĖDOS MIESTO SAVIVALDYBĖS**

**EKONOMINĖS PLĖTROS PROGRAMOS (Nr. 02) APRAŠYMAS**

|  |  |
| --- | --- |
| **Biudžetiniai metai** | 2021-ieji metai |
| **Asignavimų valdytojas** | Savivaldybės administracija |
| **Programos pavadinimas** | Ekonominės plėtros programa | **Kodas** | **02** |
| **Ilgalaikis prioritetas** **(pagal KSP)** | Pažangi, konkurencinga ir subalansuota miesto ekonominė plėtraSocialinės įtraukties didinimas, įgalinant bendruomeniškumą ir stiprinant vietos savivaldą | **Kodas** | **I****II** |
| **Šia programa įgyvendinamas savivaldybės strateginis tikslas** | Didinti miesto konkurencingumą, kryptingai vystant infrastruktūrą ir sudarant palankias sąlygas verslui  | **Kodas** | **01** |
| **Programos tikslas** | Sudaryti palankias sąlygas turizmui ir verslui vystytis Klaipėdos mieste | **Kodas** | **01** |
| **01 uždavinys. Plėtoti turizmo ir rekreacijos infrastruktūrą bei paslaugas.****01 priemonė. Klaipėdos miesto turizmo informacinės sistemos plėtojimas.**Toliau bus siekiama stiprinti Lietuvos, kaip jūrinės valstybės, statusą, gerinti Klaipėdos miesto ir uosto įvaizdį pasaulyje, skatinti vandens turizmą. Plėtojant vandens turizmą išskiriamos dvi kryptys – kruizinių laivų ir burlaivių pritraukimas į Klaipėdą ir jų aptarnavimo kokybės užtikrinimas. Tęsiamas priemonės *Kruizų ir regatų organizavimas, vandens turizmo rinkodaros vykdymas*.Vystant vandens turizmą tradiciškai ypatingas dėmesys kreipiamas į kruizų ir regatų organizavimą siekiant stiprinti Lietuvos, kaip jūrinės valstybės, statusą, gerinti Klaipėdos miesto ir uosto įvaizdį pasaulyje. 2020 m. COVID-19 pandemija visiškai sustabdė kruizinę laivybą, o jos atsigavimas yra tiesiogiai susijęs su pandemijos suvaldymu. 2020 m. gruodžio mėnesio duomenimis, 2021 m. yra registruoti 55 kruiziniai laivai, atplauksiantys į Klaipėdą. Vis dėlto kruizinės laivybos plėtojimo srityje siekiama aktyviai dalyvauti kruizinių laivų asociacijų, tokių kaip „Cruise Baltic“, veikloje, kuriant bendrą rinkodaros sistemą, organizuoti Klaipėdos miesto ir uosto pristatymą kruizinio turizmo svetainėse, leisti ir platinti informacinius leidinius (anglų, rusų ir vokiečių kalbomis), pristatančius Klaipėdos miesto ir uosto kruizinio turizmo galimybes ir produktus. Kruizinės laivybos plėtrą kiekvienais metais remia Klaipėdos valstybinio jūrų uosto direkcija (KVJUD), tačiau Klaipėdos miesto savivaldybės indėlis yra labai svarbus, siekiant sukurti patrauklią laisvalaikio veiklos infrastruktūrą kruizinių laivų turistams. *Atvykstamojo ir vietinio turizmo skatinimo Klaipėdoje programos įgyvendinimas.* COVID-19 pandemija išskirtinai stipriai paveikė turizmo sritį, versdama permąstyti visame sektoriuje teiktas paslaugas bei ieškoti naujų, inovatyvių būdų jas teikti. Turizmo informacijos teikimasyra pagrindinė priemonė supažindinti turistus su miestu, jame esančiais lankytinais objektais, teikiamų paslaugų įvairove. Išsamus mieste teikiamų paslaugų pristatymas skatina atvykusius turistus ilgiau pasilikti mieste, todėl toliau bus gerinama nemokamos informacijos sklaidos infrastruktūra ir prieinamumas miesto svečiams: Klaipėdos turizmo ir kultūros informacijos centre (KTIC) bus teikiamos nemokamos konsultacijos tiek vietoje, tiek telefonu bei internetu, dalijami informaciniai leidiniai, žemėlapiai, plečiamas informacinių dėžių tinklas, atnaujinamos e. interaktyvių stendų informacinės sistemos bei tobulinama setainė www.klaipedatravel.lt. 2020 m. reaguodamas į pandemijos sukeltus iššūkius KTIC suaktyvino skaitmeninę miesto rinkodarą ir taip didino Klaipėdos matomumą Lietuvoje. 2021 m. skaitmeninė rinkodara ir toliau bus pagrindinė kryptis siekiant pristatyti Klaipėdos miesto potencialą ir paslaugas akcentuojant sveikatinimo ir vandens turizmo sritis. Planuojamos 3 rinkodaros kampanijos, kurių viena bus skirta Smiltynės pristatymui. Klaipėdos ekonominės plėtros strategijoje iki 2030 metų kaip svarbiausios nurodytos šios turizmo kryptys – aktyvusis ir konferencinis bei jūrinis ir sveikatinimo turizmas*.* Siekiant didinti paslaugų apimtį bei įvairovę minėtose turizmo kryptyse bus rengiami nauji vandens ir sveikatinimo turistiniai maršrutai, *Klaipėdos turistiniai objektai įtraukiami į regioninius turizmo maršrutus*, įgyvendinamos sezoniškumo mažinimo priemonės kviečiant turistus į Klaipėdą visus metus. COVID-19 pandemija sustabdė planuotus proaktyvius veiksmus Klaipėdoje vystyti konferencinį turizmą, kadangi jis tiesiogiai priklausomas nuo vietovės pasiekiamumo skrydžiais. Aktyvus konferencinio turizmo vystymas bus atnaujintas tik atsigavus skrydžiams į Palangos oro uostą, o 2021 m. planuojama atnaujinti interneto svetainę www.klaipedatravel.lt ir įdiegti polapį apie konferencijų organizavimo infrastruktūrą ir paslaugas Klaipėdoje.Tęsiamas projekto *„Savivaldybes jungiančių turizmo trasų ir turizmo maršrutų informacinės infrastruktūros plėtra*“ įgyvendinimas. Įgyvendinant šį projektą 2020 m. įrengta turizmo ženklinimo infrastruktūra septynių savivaldybių teritorijose, užtikrinant turistų bei lankytojų informatyvumą apie savivaldybes jungiančias turizmo trasas ir maršrutus bei jose esančias lankytinas vietas. Įrengtas 361 infrastruktūros objektų ženklinimas (iš jų 59 vnt. Klaipėdos m. savivaldybėje), tokie kaip kryprodė su krypties rodyklėmis, kelio ženklai Nr. 628 „Krypties rodyklė į lankytiną vietą“ ir Nr. 629 „Lankytinos vietos pavadinimas“, informacinis stendas-kolona, informacinis stendas su vietos žemėlapiu ir kryprodėmis, informacinis stendas su žemėlapiu ir kryprodėmis (netūrinis), informacinis stendas su žemėlapiu ir kryprodėmis (tūrinis), informacinis stendas tik su žemėlapiu ir aprašymu, informacinis stendas prie turizmo objekto, įvažiavimas į miestą, rajoną, įvažiavimas į regioną. Esant sutaupytų projekto lėšų, 2021 m. planuojama įsigyti du taktilinius žemėlapius (Šv. Jono bažnyčia ir jos aplinka bei istorinio Danės uosto).**02 priemonė. Turistų traukos centrų formavimas gerinant rekreacijos infrastruktūrą.** Siekiant harmoningai atnaujinti ir pritaikyti turizmui bei kultūros poreikiams Klaipėdos piliavietės teritoriją, 2021 m. tęsiamas projekto „*Klaipėdos pilies ir bastionų komplekso restauravimas ir atgaivinimas*“ II etapas. Numatoma parengti techninį projektą ir atkurti didįjį pilies bokštą. Pirmame bokšto aukšte numatoma įkurti pilies istorijos raidos infocentrą, viršuje – apžvalgos aikštelę. Taip pat numatoma parengti istorinių laivų krantinės rekonstrukcijos techninį projektą, rekonstruoti krantinę, įrengti vandentiekio ir elektros tinklus, pastatyti pontoną, įrengti saugų nusileidimą prie laivų.*Smiltynės turizmo ir rekreacijos schemos priemonių įgyvendinimas.* 2021 m. ypatingą dėmesį planuojama skirti Smiltynės teritorijai, siekiant ją aktualizuoti ir naujai pristatyti miestiečiams kaip miesto parką prie jūros. 2020 m. buvo parengta Smiltynės miško parko koncepcija, kurioje sukurti 4 sveikatinimo takai, skirti pažinti, pajausti ir atrasti Smiltynės vietovę. 2021 m. planuojami vieno iš sukurtų takų įrengimo darbai, rinkodaros kampanija, pristatanti Smiltynės miško parką, bei vietos verslo skatinimas teikti įvairesnes paslaugas šioje vietovėje. **02 uždavinys. Gerinti verslo ir investicinę aplinką Klaipėdos mieste.****01 priemonė. Klaipėdos miesto verslo paramos ir investicinės aplinkos gerinimo sistemos plėtojimas.**Smulkusis ir vidutinis verslas yra vienas pagrindinių ekonomikos variklių. Valstybės parama yra būtina ir labai reikšminga būtiniausiems gebėjimams, kompetencĳoms bei motyvacĳoms užtikrinti, naujam bei esamam verslui išlaikyti. *Klaipėdos miesto ekonominės plėtros strategijos įgyvendinimo veiksmų plano iki 2030 metų priemonių, susijusių su miesto rinkodara, investuotojų pritraukimu, verslumo skatinimu, įgyvendinimas.* 2018 m. birželio mėnesį Klaipėdos miesto savivaldybė, VšĮ Klaipėdos universitetas, VĮ Klaipėdos valstybinio jūrų uosto direkcija, UAB Klaipėdos laisvosios ekonominės zonos valdymo bendrovė, Klaipėdos pramonininkų asociacija, Klaipėdos pramonės, prekybos ir amatų rūmai ir VšĮ Klaipėdos mokslo ir technologijų parkas pasirašė bendradarbiavimo sutartį dėl Klaipėdos ekonominės plėtros strategijos 2030 m. (KEPS 2030) įgyvendinimo. KEPS 2030 numatyta koncentruoti partnerių veiksmus į 4 sektorių auginimą mieste – jūrinės ekonomikos, bioekonomikos, pažangios pramonės ekonomikos bei kūrybinės ir paslaugų ekonomikos. Siekiant sklandžiai įgyvendinti KEPS 2030 numatytas priemones ypač svarbus nuoseklus KEPS 2030 administravimas, todėl toliau bus organizuojamas Ekonominės plėtros tarybos, Įgyvendinimo valdymo grupės bei Rinkodaros tarybos darbas, pildoma ir atnaujinama KEPS 2030 valdymo programa bei siekiama sukurti atvirą prieigą prie KEPS 2030 įgyvendinimo duomenų visiems besidomintiems. Papildomai daug dėmesio bus skiriama KEPS 2030 projektų viešinimui. Naujų investicijų pritraukimas ir reinvesticijų skatinimas yra vienas iš kelių ekonomikos, gerovės ir pridėtinės naudos kūrimo mieste variklių. Siekiant pritraukti investicijas į miestą, bus dirbama keliomis kryptimis: gerinama investicinė aplinka (investuotojams reikalingų specialistų rengimas ir pritraukimas į miestą); vykdomi aktyvūs Klaipėdos pardavimai (bendro Klaipėdos vertės pasiūlymo investuotojams, kurį galėtų naudoti ir VšĮ „Investuok Lietuvoje“, ir Klaipėdos LEZ parengimas, individualių vertės pasiūlymų investuotojams parengimas ir tiesioginiai pardavimai); ir įgyvendinama tikslinė rinkodara (miesto įvaizdžio gerinimas ir ekonominė rinkodara). *Viešųjų paslaugų smulkiojo ir vidutinio verslo (toliau – SVV) subjektams teikimas verslo inkubatoriuje.* Siekiant sudaryti palankias sąlygas verslo startui ir plėtrai, verslo inkubatoriuje SVV subjektams bus teikiamos viešosios paslaugos, tokios kaip informavimo, konsultavimo, mokymo ir kvalifikacijos kėlimo, metodinės, įrangos ir technikos nuomos. Verslo inkubatoriuje SVV subjektams bus suteikiama galimybė bendradarbystės erdvėje, atskirose erdvėse, daugiafunkcėse bendro naudojimo erdvėse lengvatinėmis sąlygomis vystyti verslą, pristatyti veiklos rezultatus. 2020 m. SVV teikiamų paslaugų apimtis buvo padidinta pradėjus jas teikti Pilies dirbtuvėse, įvertinus poreikį, tikimasi per metus išlaikyti apie 80 SVV subjektų.*Klaipėdos regiono oro uosto rinkodaros priemonių rėmimas*. Priemonė įgyvendinama vadovaujantis Klaipėdos miesto savivaldybės tarybos sprendimais (2016-03-31, Nr. T2-72; 2018‑06-28, Nr. T2-151), kuriais yra pritarta Klaipėdos regiono pasiekiamumo ir žinomumo didinimo 2019–2021 m. programai ir jungtinės veiklos sutartims. Atlikta regiono analizė parodė, kad žmonės, norintys investuoti į verslą ar keliauti kaip turistai, pirmiausia renkasi tas vietoves, į kurias patogu greitai atvykti įvairiomis transporto rūšimis, ypač oro transportu. Dėl to Klaipėdos regiono savivaldybės (Klaipėdos m., Klaipėdos r., Kretingos r., Palangos m., Skuodo r. ir Šilutės r.) yra susitarusios bendradarbiauti pritraukiant papildomas skrydžių kryptis į Palangos oro uostą. 2020 m. dėl COVID-19 pandemijos skrydžiai iš ir į Palangos oro uostą buvo sustabdyti arba stipriai apriboti, todėl pagrindinė Klaipėdos regiono savivaldybių ateinančių metų užduotis – susigrąžinti skrydžius į Palangos oro uostą.*Verslo sąlygų gerinimas, remiant SVV subjektus.* Siekiant sudaryti palankias sąlygas plėtoti ir pradėti verslą naujai įsteigtoms SVV įmonėms, Klaipėdos miesto savivaldybės tarybos 2019 m. liepos 25 d. sprendimu Nr. T2-224 patvirtintas tvarkos aprašas, kuriame numatyta paramos teikimo SVV subjektams tvarka. 2019 m. ir 2020 m. buvo organizuojami konkursai dėl dalinio finansavimo SVV projektams, reprezentuojantiems Klaipėdos miestą bei SVV patirtų išlaidų kompensavimas pagal nustatytus kriterijus. 2020 m. dalinio finansavimo konkurso sąlygos buvo parengtos atsižvelgiant į iššūkius, su kuriais SVV susidūrė dėl COVID-19 pandemijos, todėl buvo numatytos tokios finansavimo kryptys kaip paslaugų skaitmenizavimas, perkėlimas į internetinę erdvę ir pan. 2021 m. SVV paskatas taip pat planuojama orientuoti COVID-19 pandemijos iššūkiams spręsti. *Klaipėdos miesto savivaldybė kartu su VšĮ „Klaipėda ID“ partnerio teisėmis dalyvauja* *Interreg Europe projekte „Tarptautinės įmonės“ (angl. Inter Ventures).* Projekto tikslas – skatinti SVV internacionalizaciją, gerinant savivaldybės politiniais dokumentais patvirtintų vystymosi krypčių ir programų regioninei plėtrai įgyvendinimą. Projekto veiklos – tarpregioninis mokymasis, keitimasis gerąja praktika tarp projekto partnerių.Klaipėdos miesto savivaldybė kartu su asociacija „Klaipėdos regionas“ partnerio teisėmis dalyvauja tarptautinės programos *Interreg Europe projekte „Regioninis bendradarbiavimas darniam, integruotam ir sumaniam planavimui“.* Projekto tikslas – stiprinti tarpvalstybinį regioninį bendradarbiavimą ir žmogiškuosius gebėjimus, suformuojant partneryste ir pasitikėjimu grįstus bendradarbiavimo modelius tarp projekto partnerių. Bus rengiami darnaus regioninio vystymosi plėtros dokumentai ir veiksmų planai iki 2030 m.  |
| **01 tikslo rezultato vertinimo kriterijai**  |
| Kriterijaus pavadinimas, mato vnt. | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai |
| 2020 (faktas) | 2021  | 2022 | 2023 |
| Klaipėdoje apsilankančių turistų skaičiaus didėjimas, proc. | Ekonominės plėtros grupė | 2,5 (2019) | 3 | 3 | 3 |
| Visų Klaipėdos miesto apgyvendinimo įstaigų užimtumo pokytis, proc. | Ekonominės plėtros grupė | -2,4 (2019) | 3 | 3 | 3 |
| Apyvarta pagal veiklos vykdymo vietą (nefinansų įmonių), mlrd. Eur | Lietuvos statistikos departamento duomenys | 7,7 (2019) | Didėjimas | Didėjimas | Didėjimas |
| Darbuotojų skaičius veikiančiose mažose ir vidutinėse įmonėse: | Lietuvos statistikos departamento duomenys | 47 580 | Didėjimas | Didėjimas | Didėjimas |
| iš viso 0–4 darbuotojai |  | 6 678 |  |  |  |
| iš viso 5–9 darbuotojai |  | 6 480 |  |  |  |
| **Galimi programos vykdymo ir finansavimo variantai:**Klaipėdos miesto savivaldybės biudžeto lėšos, valstybės biudžeto tikslinės dotacijos lėšos, Europos Sąjungos paramos lėšos, kitos lėšos. |
| **Klaipėdos miesto savivaldybės 2021–2030 metų strateginio plėtros plano koncepcijos dalys, susijusios su vykdoma programa:*** + 1. uždavinys. Pagerinti investicijų pritraukimo ir verslo plėtros sąlygas.
		2. uždavinys. Paskatinti gyventojų verslumą ir ekonominį mobilumą.
		3. uždavinys. Išplėtoti verslo, mokslo ir savivaldos subjektų bendradarbiavimą.

1.2.1. uždavinys. Padidinti turizmo objektų patrauklumą.1.2.2. uždavinys. Išplėtoti turizmo ir rekreacijos paslaugas.1.2.3. uždavinys. Užtikrinti miesto pasiekiamumą.2.1.3. uždavinys. Sustiprinti jūrinę kultūrą, skatinant kūrybiškumą ir plėtojant kultūrinę partnerystę. |

Priedas – 2021–2023 m. Klaipėdos miesto savivaldybės ekonominės plėtros programos (Nr. 02) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_